NITRIANSKA LUTNA 2019

[bookmark: _GoBack]V priestoroch Základnej umeleckej školy Jozefa Rosinského v Nitre sa dňa 17. 5. 2019 stretli mladí interpreti na XIX. ročníku celoslovenskej hudobno–interpretačnej súťaže Nitrianska lutna 2019 s bohatou účasťou 317 návštevníkov. Tento rok sa súťažilo v hre na drevené a plechové dychové nástroje, v hre na zobcovú flautu a v speve. Súťaž Nitrianska lutna je určená žiakom všetkých typov základných umeleckých škôl. Organizuje sa s cieľom vyhľadávať a zviditeľniť talentovaných žiakov, rozvíjať umelecké aktivity mladej generácie na základe individuálnej a systematickej práce s talentovanými žiakmi a študentmi, motivovať pedagógov a ich žiakov k výberu a naštudovaniu diel slovanských hudobných skladateľov a dostať staršiu i novšiu hudobnú tvorbu týchto autorov do živých produkcií a pripomínať tak tradície a symbol slovanstva. 

Súťaž je jednokolová a súťažiaci povinne interpretujú skladbu slovanského autora a skladby podľa vlastného výberu charakterovo alebo štýlovo odlišné do určeného časového limitu. Súťažný deň slávnostne otvorila riaditeľka ZUŠ Jozefa Rosinského Anna Fintová. Súťažne výkony hodnotila porota, ktorú tvorili poprední interpreti a pedagógovia konzervatórií či vysokých škôl s hudobným zameraním. V hre na drevené a plechové dychové nástroje hodnotili výkony súťažiacich – Mgr. art. Ivica Gábrišová (predsedníčka poroty), Mgr. art. Radoslav Solárik, ArtD. (člen poroty), Mgr. art. Pavel Bubeníček (člen poroty). Hru na zobcovú flautu posudzovala porota v zložení – Mgr. art. Katarína Dučai (predsedníčka poroty), Mgr. art. Martina Mestická (člen poroty), PhDr. Miroslava Blažeková, PhD. (člen poroty). Spevácke výkony hodnotila porota – MgA. Emília Sadloňová, PhD. (predsedníčka poroty), Mgr. art. Denisa Šlepkovská (člen poroty), Mgr. art. Ján Vaculík, ArtD. (člen poroty). Súťaže sa aktívne zúčastnilo 157 žiakov základných umeleckých škôl, ktorí predviedli vynikajúce výkony na vysokej umeleckej úrovni s nápaditým programom. Podľa slov poroty boli účastníci dobre technicky pripravení, repertoár bol po väčšine zvolený vhodne a s rešpektom k časovémi limitu. 
Titul laureát súťaže získal Daniel Hančikovský zo ZUŠ Márie Hemerkovej v Košiciach v hre na dychové nástroje a Levente Molnár zo ZUŠ Franza Schuberta v Želiezovciach v speve. 

cenu EMCY Slovakia za objavnú dramaturgiu súťažného repertoáru získali:
Natália Koteková, ZUŠ Jozefa Rosinského v Nitre, pedagóg Magdaléna Smolinská v hre na drevené a plechové dychové nástroje,
Terézia Füleová, ZUŠ Hemerkovej Košice, pedagóg:Jana Santovjáková, v hre na zobcovú flautu
Zboray Jakub, ZUŠ Trenčín, pedagóg Ľudmila Slamková, v speve




Anna Fintová
